CIMB

CIMB Group Holdings Berhad (MYX: 1023) (Jawi: ‏سي.اي.عيم.بي ݢروڤ هولديڠس برحد‎‎) merupakan syarikat Perkhidmatan Kewangan yang kedua terbesar di Malaysia yang disenaraikan dalam Bursa Malaysia melalui Bumiputra-Commerce Holdings Berhad (BCHB). Pada tahun 2004, CIMB memulakan proses membina sebuah bank sejagat yang kuat dan berdaya saing dengan ditunjangi Commerce International Merchant Bankers (CIMB), bank pelaburan yang terbesar di kawasannya. Bank CIMB merupakan hasil gabungan Bank Bumiputra-Commerce dan Southern Bank dengan CIMB, bank pelaburan paling banyak anugerah di Malaysia. Ini mengakibatkan penciptaan bank sejagat yang pertama di Malaysia.
CIMB Group telah berkembang dari jumlah pekerja seramai 1,000 orang di Malaysia kepada 20,000 orang di 12 negara manakala pelaburan pasarannya telah meningkat dari RM6.3 bilion kepada RM33.0 bilion. Berdasarkan harga pasaran pada 13 Mei 2008, BCHB merupakan yang ketiga terbesar di belakang Public Bank dan Maybank. Jumlah aset Kumpulan pula bertambah dari RM14.7 bilion kepada RM155 bilion dengan tambahan RM18 bilion lagi yang merupakan dana pihak ketiga dalam pengurusan.
Di Indonesia, perniagaan perbankan CIMB ditawarkan melalui PT Bank Niaga yang merupakan bank yang ketujuh besar di Indonesia berdasarkan aset. Laporan semasa menunjukkan yang Khazanah Nasional (pemilik saham besar BCHB) akan menggabungkan PT Bank Niaga dengan PT Bank Lippo di bawah skop BCHB disebabkan pengenaan peraturan yang entiti tunggal tidak boleh memiliki lebih dari satu lesen perbankan pada masa yang sama.
CIMB ialah singkatan bagi Commerce International Merchant Bankers.
Kumpulan CIMB mempunyai asal-usulnya sebagai sebuah bank pelaburan perdana dan sebuah bank pengguna dengan rangkaian yang terbesar setempat. Ibu pejabat Kumpulan CIMB terletak di Malaysia dan hadir di beberapa buah negara. Kumpulan CIMB kini telah menjejaki Singapura, Thailand, Indonesia, Vietnam, China, Bahrain, AS dan UK.
Pada 22 November 2006, CIMB melaksanakan sebuah cawangan yang lengkap di Kota Kinabalu, ibu negeri Sabah, untuk menyediakan perkhidmatan perbankan pengguna, perkhidmatan perbankan pelaburan, dan perkhidmatan perbankan Islam.
CIMB Group mempunyai perkhidmatan perbankan pengguna sepenuhnya di seluruh pasaran operasi utama di Malaysia, Indonesia, Singapura, Thailand dan Kemboja. Bahagian-bahagian yang terdiri daripada Perbankan Pengguna adalah:
Perniagaan perbankan borong terdiri daripada dua bahagian: Perbankan Pelaburan dan Perbankan Korporat, Perbendaharaan & Pasaran.
Perbankan Pelaburan merangkumi Penyelesaian Klien Korporat, yang merangkumi pelanggan institusi dan korporat bank dan Pakar Sektor dalam hartanah dan agribisnis; unit perniagaan Penasihat yang terdiri daripada Kewangan Korporat dan Penasihat Projek; unit perniagaan Kumpulan Ekuiti yang terdiri daripada Pasaran Modal Ekuiti (ECM), Jualan Institusi, Penyelidikan, Ekuiti Runcit, Broker Niaga Hadapan dan Perkhidmatan Sekuriti; dan unit perniagaan Pengurusan Aset Kumpulan yang merupakan cabang pengurusan dana runcit dan institusi bank.
Perbankan Korporat, Perbendaharaan dan Pasaran bertanggungjawab untuk perbankan korporat; perbankan transaksi; pasaran kumpulan, perniagaan jualan dan perdagangan dalam kadar faedah, kredit, pertukaran asing, komoditi, ekuiti dan derivatif mereka; pasaran modal hutang; pelaburan pendapatan tetap; dan operasi perbendaharaan dan dana untuk kumpulan itu.
Strategi Kumpulan dan Pelaburan Strategik terdiri daripada Strategi Kumpulan, Ekuiti Persendirian dan Pelaburan Strategik. Bahagian ini bertanggungjawab untuk melaksanakan inisiatif bank di pasaran serantau yang penting.
CIMB Islamic adalah perbankan Islam dan francais kewangan global CIMB Group. Ia menawarkan pelengkap penyelesaian kewangan patuh Syariah, beroperasi selari dengan francais perbankan sejagat kumpulan.